**Fémpárbaj szabályzat**

***Fémpárbaj verseny***

Két versenyző egyszerre lövi a feladatot, egy pályapáron, azonos kialakítású párbajgépen, vagy azonos méretű és elhelyezkedésű fém célcsoporton közös hangjelre indulva. Az győz a lőfeladatban, aki (szabályos végrehajtás mellett) gyorsabban találja el a megállító célt. Mindkét versenyző szimmetrikus pályát lő.

***Célok, megállító célok***

A pályapáron a megállító célok olyan kialakításúak, hogy egyértelműen megállapítható, hogy ki találta el gyorsabban azt (vagy egymásra dőlő fémek, ekkor akinek a célja elsőnek érinti a talajt, az győz; vagy "Texas mérleg", ekkor akinek a céltartója felfelé mozdul, az győz).

A célokat a gurulatok, és a szilánkok elkerülése érdekében a lőirányra merőlegesen kell a sportoló felé fordítani. A cél lapos felszíne nézzen a sportoló felé. Azon fémcélok, amelyeken lyukak, vagy "kráterek" vannak, potenciális veszélyforrások, és így használatuk tilos.

A kör alakú célokat úgy kell elhelyezni, hogy a legmagasabb pontja legfeljebb 5 láb (152,5 cm) magasan helyezkedjen el a talajtól mérve.

A fémcélok nem lehetnek 8 méternél közelebb a lőálláshoz. Amennyiben kiemelt elsősegélynyújtó van a szektorban, ekkor 7 méter a minimális távolság.

***Készenléti helyzet***

Ha nincs más előírás, akkor a versenyzők startpozíciója pisztollyal: töltött, biztosított (vagy fesztelenített) fegyver tokban, a kezek lazán lógnak a test két oldalán, arccal a célok felé; puskával: a fegyver vállban, 45 fokban a kirakott jelre irányítva, az ujj a sátorvason kívül.

Egy versenyen, egy fegyverfajtával a döntő kivételével mindenki azonos készenléti helyzetből indul.

***Lőállások***

A lövők egyértelműen megjelölt lőállásban vannak. Lőszertároló asztalt csak olyan módon lehet elhelyezni, hogy ne zavarja a lövőt. A versenyzőhöz tartozó pályapár meglövése után a másik versenyző pályapárjára átlőni tilos!

***Versenyszabályok***

2 nyert lőfeladattal lehet tovább jutni a párbajban. Az első lőfeladat után térfélcsere, döntetlen esetén a 3. lőfeladat nyertese jut tovább.

**Az első és utolsó találat között tárat kell cserélnie vagy lőszert kell betöltenie a lövőnek!**

A cseréhez előkészített lőszerek és tárak lehetnek az övön, a ruházaton, a fegyveren elhelyezett lőszertartóban vagy a lővonalon elhelyezett asztalon, de nem lehetnek kézben, a ruházatba rejtve vagy zsebben. 2 vesztett párbaj után esik ki a versenyző.

***Sorsolás***

A verseny elején sorsolással állapítják meg az egyes versenyzők sorszámát. Ha nem kerek (kettő hatvány) a versenyzők száma, akkor ki kell egészíteni kettő hatványra, és a nagy sorszámú versenyzők előnyerők (pl. 14 fő esetén 16-ra felkerekíteni, ekkor a 1-12 sorszámúak normál módon versenyeznek, a 13. és a 15. sorszámúak előnyerők).

***Minősítés*** ***2020. január 01-től***

**4. osztályú minősítést ér el:**

aki egy lőfeladatot megnyer, és nem kerül kizárásra a versenyről.

**3. osztályú minősítést ér el:**

aki egy párbajt megnyer, és nem kerül kizárásra a versenyről.

**2. osztályú minősítést ér el:**

aki két alkalommal azonos fegyverágban a döntőbe jut, és nem kerül kizárásra a versenyről.

**1. osztályú minősítést ér el:**

aki legalább 2 versenyt megnyer azonos fegyverágban.

(Aki egyetlen lőfeladatot sem nyer meg az nem minősül.)